recursal/SuperWikiNEXT-32B huggingface dataset:
பாவலரேறு பெருஞ்சித்திரனார் தம் இளமைக் காலத்திலேயே தமிழரின் மொழி, இன, நாட்டு நலக்கொள்கையைப் பின்பற்றிச் செயற்படத் தொடங்கினார். மொழிஞாயிறு தேவநேயப் பாவாணரின் மாணவராக இருந்து தமிழில் புலமை கைவரப்பெற்றுப் பாவாணரைத் தமிழுலகம், மொழியியல் உலகிற்கு உயர்த்திக் காட்டியதில் பெரும்பங்கு அவருக்கு உண்டு. ‘தென்மொழி’ என்ற தனித்தமிழ் இதழ் ஒன்றை நடத்தித் தனித்தமிழ்க்கொள்கை தொடரவும் வெற்றிபெறவும் செய்தார். அதனால் உலகமுழுவதும் தன்னறிமுகமும் பாராட்டுதலும் கிடைத்தது.

தம் வாழ்நாள் முழுவதும் உணர்வான பாடல்களை எழுதித் தமிழினத்திற்கு தன்னுணர்வு, விழிப்புணர்வு ஊட்டியவர். தமிழனுக்கு ஒரு சொந்த நாடு கிடைக்க வேண்டும் என்ற கொள்கை கொண்டவர். தனித்தமிழ் நாட்டுக் கொள்கையுடையவர். வாழ்க்கை முழுவதும் தாம் கொண்ட கொள்கைக்காகச் சொற்பொழிவு, இதழ்ப்பணி, போராட்டம் எனப் பலமுறைகளில் ஈடுபட்டு, பலமுறை சிறை சென்றுள்ளார். அவர்தம் வாழ்நாள் முழுவதுமான பாடல்கள் **எட்டு தொகுதிகளாகக் தொகுக்கப்பட்டு, அவரின் 80 - ஆம் ஆண்டில் வெளிவருகிறது**. இவரது படைப்புகள் அனைத்தும், நாட்டுடைமையாக்கப்பட்டுள்ளன. அவற்றில் இக்**கனிச்சாறு**ம் ஒன்றாகும்.

தொகுதி - 4
----------

  

கீழ்கண்ட 'குழந்தை' என்ற கவிதை அவரது நான்காம் தொகுதியில், பக்கம்-59இல் காணப்படுகிறது.

**குழந்தை...!**  

  

கன்னங் கரிய முடி!  

பசும்பொன் நெற்றி!  

கருக்கொள் இளம் புருவம்!  

கிளிஞ்சிற் காது!  

சின்னஞ் சிறிய விழி!  

சிமிழின் மூக்கு!  

சிரிப்பைக் கிழிக்கும் இதழ்!  

சிறு பொக்கை வாய்!  

  

பொன்னின் பொலிந்த முகம்!  

பளிங்குக் கன்னம்!  

புறாவின் மணிக்கழுத்து!  

குருத்துத் தோள்கள்!  

மின்னல் தெறித்த ஒளி!  

கரைத்த சாந்தில்  

வெண்ணெய் பிசைந்த உடல்!  

குளிர்ந்த மேனி!  

  

செக்கச் சிவந்த நிறம்!  

செம்பொன் கைகள்!  

செவ்வொளி மொக்குவிரல்!  

உமி உகிர்கள்!  

தக்குதை தாளக்கால்!  

தளிர்செம் பாதம்!  

தாமரைப்பூங் குளிர்மை மணம்  

உடலம் எங்கும்!  

  

பொக்கை வாய்ப் பூமணத்தை  

மோந்து மோந்து,  

பூச்செண்டு மேனியின்மேல்  

முகத்தால் நீந்திச்  

சொக்கும் உளம்! சொக்கும் உயிர்!  

சுழலும் எண்ணம்!  

சொல்லழியும்;நினைவழியும்!  

சொந்தம் மாயும்! (-1972)
**யூஈஎஃப்ஏ யூரோப்பா கூட்டிணைவு** (*UEFA Europa League*) /juːˈeɪfə jʊˈroʊpə ˈliːɡ/, பழைய பெயர் *யூஈஎஃப்ஏ கோப்பை* (*UEFA Cup*) /juːˈeɪfə ˈkʌp/, ஆனது ஐரோப்பிய கால்பந்து சங்கங்களின் ஒன்றியத்தால் ஆண்டுக்கொருமுறை, தகுதிபெறும் கால்பந்து கழகங்களுக்காக நடத்தப்பெறும் போட்டியாகும். இது 1971-இல் தொடங்கப்பட்டது. யூஈஎஃப்ஏ வாகையர் கூட்டிணைவுக்கு அடுத்தபடியாக இப்போட்டி முக்கியத்துவம் வாய்ந்ததாகும். கால்பந்து கழகங்கள் அவற்றின் நாடுகளில் கூட்டிணைவு மற்றும் உள்நாட்டுக் கோப்பைகளில் செயல்பட்ட மதிப்பீட்டின் அடிப்படையில் இப்போட்டிக்குத் தகுதிபெறும். 

முன்னதாக *யூஈஎஃப்ஏ கோப்பை* என்று அறியப்பட்ட இது 2009-10 பருவத்திலிருந்து போட்டியின் அமைப்பு முறை மாற்றப்பட்ட பிறகு யூஈஎஃப்ஏ யூரோப்பா கூட்டிணைவு என்று அழைக்கப்படுகிறது. ஐரோப்பிய கால்பந்து கட்டுப்பாட்டமைப்பின் ஆவணப்படுத்தல் காரணங்களுக்காக, யூஈஎஃப்ஏ கோப்பை மற்றும் யூஈஎஃப்ஏ யூரோப்பா கூட்டிணைவு ஆகிய இரண்டுமே ஒன்றாகவே கருதப்படுகின்றன. வழக்கத்தில் பெயர் மட்டுமே மாற்றப்பட்டுள்ளது.

1999-ஆம் ஆண்டு யூஈஎஃப்ஏ கோப்பை வெற்றியாளர்கள் கோப்பை, யூஈஎஃப்ஏ கோப்பையுடன் ஒன்றுசேர்க்கப்பட்டது. 2004-05 பருவத்தில் *தோற்றால் வெளியே* சுற்றுக்கு முன்னர் *குழு நிலை* அறிமுகப்படுத்தப்பட்டது. 2009-இல் பெயர் மாற்றத்தோடு கூடவே, *யூஈஎஃப்ஏ இன்டர்டோடோ கோப்பை*யும் இணைக்கப்பட்டது. இதனால் போட்டியில் பங்குபெறும் அணிகளின் எண்ணிக்கை உயர்ந்ததோடு போட்டியின் அமைப்புமுறையும் மாற வழிவகுத்தது. யூஈஎஃப்ஏ யூரோப்பா கூட்டிணைவு வாகையாளர்கள் யூஈஎஃப்ஏ உன்னதக் கோப்பை ஆட தகுதிபெறுவார்கள்.

இதுவரை 26 வெவ்வேறு கால்பந்து கழகங்கள் இதனை வென்றுள்ளன, அவற்றுள் 12 கழகங்கள் இதனை ஒருமுறைக்குமேல் வென்றுள்ளன. இப்போட்டியில் அதிகமுறை வென்றவர்கள் யுவென்டசு, இன்டர்நேசனல் மற்றும் லிவர்பூல் ஆகியவையாகும். அவையாவும் தலா 3 முறை இப்போட்டியை வென்றுள்ளன.

உசாத்துணைகள்
------------

1. ↑  குழுநிலையில் முதல் இரண்டு இடங்களைப் பிடிக்கும் அணிகள் அடுத்த சுற்றுக்கு முன்னேறும், அதில் யூஈஎஃப்ஏ வாகையர் கூட்டிணைவின் குழுநிலையில் மூன்றாம் இடங்களைப் பிடிக்கும் அணிகளும் இணையும்.
2. ↑  "UEFA Cup gets new name in revamp". *BBC Sport*. 26 September 2008.. பார்த்த நாள்: 26 September 2008.
3. ↑  "UEFA Inter-Cities Fairs Cup to become UEFA Cup". *uefa.com*. 29 செப்டம்பர் 2008 அன்று மூலம் பரணிடப்பட்டது. 26 September 1972 அன்று பார்க்கப்பட்டது. Check date values in: `|accessdate=` (உதவி)
4. ↑  "New format provides fresh impetus". *UEFA.com*. Union of European Football Associations. 15 May 2010 அன்று பார்க்கப்பட்டது.
5. ↑  "UEFA Europa League History". *UEFA.com*. 27 April 2008 அன்று பார்க்கப்பட்டது.
6. ↑  "Competition format". யூஈஎஃப்ஏ. 13 July 2005. 9 July 2008 அன்று பார்க்கப்பட்டது.

வெளியிணைப்புகள்
---------------

* அதிகாரப்பூர்வ இணையதளம்
**ஆந்திரமுடையார்** என்பவர் இந்து சமய நாட்டார் தெய்வமாவார்.

தொன்மம்
-------

களைக்காட்டூரில் மாடன் நாயர் - பொன்னிலங்கி ஆகியோரின் மகனாக ஆந்திரமுடையார் பிறந்தார். இவரது வீரத்தினைப் பற்றி களைக்காட்டூர் மணியக்காரர் கேள்விப்பட்டு, சில இடங்களைத் தந்தார். அங்கு ஆந்திரமுடையார் தனி சமஸ்தானம் அமைந்தார். இவர் அழகும், வீரமும் நிறைந்து இருந்தவர் என்பதால் எண்ணற்றப் பெண்கள் இவரைத் திருமணம் செய்து கொள்ள முனைந்தார்கள். எனவே அவர்களிடமிருந்து தப்ப பொன்னிலங்கியின் அண்ணன் மகளை திருமணம் செய்தார்.

வேட்டைக்குச் சென்று திரும்பும்போது, அவருடைய மனைவி பகடையாடிக் கொண்டிருந்தார். தன்னை மதியாமல் இருக்கிறாள் என்ற கோபத்தில் அவளைக் கொன்றார். அதனால் அவ்வூரில் செல்வங்களை இழந்து வேறிடம் சென்றார். வள்ளியூரில் தங்கியபோது அங்கிருந்த பண்டாரத்தின் மகளான சின்னம்மாளை விரும்பி திருமண் செய்து கொண்டார். அங்கு சில திருடர்கள் செல்வங்களை கொள்ளையடித்துச் சென்றனர். அவர்களைத் தேடி கண்டுபிடித்து செல்வங்களை மீட்டார். அதனால் ஊரார் மத்தியில் பெரும்புகழ் பெற்று கடவுளாக வழிபடப்படுகிறார்.

கோயில்கள்
---------

* அருள்மிகு ஆந்திரமுடையார் திருக்கோயில் - வள்ளியூர் நெல்லை மாவட்டம்

நூல்கள்
-------

வள்ளியூர் வரலாறு - சு. சண்முகசுந்தரம் காவ்யா பதிப்பகம்

கருவிநூல்
---------

ஆந்திரமுடையார் கதை விக்கிமூலம்

ஆதாரங்கள்
---------

1. ↑  தினமணி
***கனா கண்டேன்*** (*Kana Kanden*) 2005 ஆம் ஆண்டு கே. வி. ஆனந்த் இயக்கத்தில் ஸ்ரீகாந்த், பிரித்விராஜ், விவேக் மற்றும் கோபிகா நடிப்பில் வெளியான தமிழ் திரைப்படம். இப்படம் இந்தியில் *முக்காபுலா* என்றும், தெலுங்கில் *கர்தவ்யம்* என்றும், மலையாளத்தில் *கனா கண்டேன்* என்றும் மொழிமாற்றப்பட்டு வெளியானது. ஒளிப்பதிவாளரான கே. வி. ஆனந்த் இப்படத்தின் மூலம் இயக்குனராக அறிமுகமானார். மலையாளத்தில் பிரபல நடிகரான பிரித்விராஜ் இப்படத்தின் மூலம் தமிழில் அறிமுகமானார்.

கதைச்சுருக்கம்
--------------

அர்ச்சனாவின் (கோபிகா) திருமணத்திற்குச் செல்லும் பாஸ்கர் (ஸ்ரீகாந்த்) எதிர்பாராவிதத்தில் அர்ச்சனாவைத் திருமணம் செய்துகொள்ளவேண்டிய சூழல் ஏற்படுகிறது. பாஸ்கர் மற்றும் அர்ச்சனா திருமணத்திற்குப் பின் சிவராமகிருஷ்ணன் (விவேக்) வீட்டில் வசித்து வருகின்றனர். வேதியியல் துறையில் ஆராய்ச்சியாளராக இருக்கும் பாஸ்கர் கடல் நீரை குடிநீராக மாற்றும் தன் கண்டுபிடிப்பை அரசிடம் வழங்கி அதன் மூலம் மக்களின் குடிநீர் பிரச்சனைக்குத் தீர்வு காண அரசை அணுகுகிறான். அரசாங்கம் அவனை உதாசீனப்படுத்துகிறது. எனவே கடல் நீரை குடிநீராக்கும் தொழிற்சாலையை தன் சுயமுயற்சியால் நிறுவ முயல்கிறான். மதன் (பிரித்விராஜ்) அர்ச்சனாவின் பள்ளித் தோழன். மிகப்பெரும் வணிக நிறுவனங்கள், பணக்காரர்களுக்கு பணம் கடனாக வழங்கும் தொழில் செய்யும் மதன் பாஸ்கருக்கு பணஉதவி செய்ய முன்வருகிறான். மதனிடமிருந்து பணம் வாங்கும் பாஸ்கர் அதற்கான ஒப்பந்தத்தை சரியாக படிக்காமல் கையொப்பமிடுகிறான். அந்த ஒப்பந்தத்தைப் பயன்படுத்தி மதன் பாஸ்கரிடம் தான் கொடுத்ததைவிட அதிக பணத்தை திருப்பிக் கேட்கிறான். அப்படிக் கொடுக்க முடியாவிட்டால் பாஸ்கரின் ஆராய்ச்சியைத் தன்னிடம் கொடுத்துவிடுமாறு மிரட்டுகிறான். இதற்கு மறுக்கும் பாஸ்கரின் தொழிற்சாலையை தகர்க்க முயலும் மதனின் திட்டத்தை பாஸ்கர் முறியடிக்கிறான். மதனின் சதிவேலைகளை ஊடகங்கள் வழியாக அம்பலப்படுத்துகிறான். மதன் கைது செய்யப்படுகிறான். பாஸ்கரின் கண்டுபிடிப்பிற்கான அங்கீகாரம் கிடைக்கிறது.

நடிகர்கள்
---------

* ஸ்ரீகாந்த் - பாஸ்கர்
* பிரித்விராஜ் - மதன்
* கோபிகா - அர்ச்சனா
* விவேக் - சிவராமகிருஷ்ணன்
* வனிதா கிருஷ்ணசந்திரன் - அர்ச்சனாவின் தாய்
* மயூரி - மதனின் மனைவி
* சிங்கமுத்து
* லின்டா அர்செனியோ

இசை
---

படத்தின் இசையமைப்பாளர் வித்தியாசாகர். பாடல்களை எழுதியவர் வைரமுத்து.

| வ. எண் | பாடல் | பாடலாசிரியர் | பாடகர்கள் |
| --- | --- | --- | --- |
| 1 | காலை அரும்பி | வைரமுத்து | ஸ்ரீனிவாஸ், கல்யாணி |
| 2 | சின்ன சின்ன | கார்த்திக், சுனிதா சாரதி |
| 3 | சின்ன பொண்ணு | சுனிதா சாரதி |
| 4 | ஐயா ராமையா | உதித் நாராயணன் |
| 5 | தாய் சொல்லும் | மாணிக்க விநாயகம் |

வெளி இணைப்புகள்
---------------

* கனா கண்டேன்

| * பா
* உ
* தொ
கே. வி. ஆனந்த் திரைப்படங்களின் பட்டியல் |
| --- |
| 
* கனா கண்டேன் (2005)
* அயன் (2009)
* கோ (2010)
* மாற்றான் (2012)
* அனேகன் (2015)
* கவண் (2017)

 |
**கான்சுட்டன்டினோ டி சா டி நோரொஞ்ஞா** (Constantino de Sá de Noronha), ஆராவதும், எட்டாவதுமான ஆளுனனாக இரண்டு தடவைகள் இலங்கையின் போர்த்துக்கேய ஆளுனனாக இருந்தான். போர்த்துக்கலின் இரண்டாம் பிலிப்பின் ஆட்சியில் 1618 முடல் தடவை ஆளுனனாக நியமிக்கப்பட்ட டி சா 1622 வரை பதவியில் இருந்தான். இரண்டாவது தடவை 1623 இலிருந்து 1630 வரை இரண்டாவது தடவை அதே பதவியில் அமர்த்தப்பட்டான். இவனைத் தொடர்ந்து முதல் தடவை யார்ச் டெ அல்புகெர்க் என்பவனும், இரண்டாம் முறை பிலிப்பே மசுக்கெரனாசு என்பவனும் ஆளுனராயினர்.

இவன் முதல் தடவை பதவியில் இருந்த காலத்தில், 1619 இல், பிலிப்பே டி ஒலிவேரா தலைமையில் படையொன்றை அனுப்பி யாழ்ப்பாண இராச்சியத்தைக் கைப்பற்றப்பற்றிப் போர்த்துக்கேயரின் நேரடி ஆட்சிக்குள் கொண்டுவந்தான். 1619 நவம்பரில், கோவாவில் இருந்த போர்த்துக்கேய அரசரின் அரசப் பிரதிநிதி இறக்கவே, பெர்னாவ் டி அல்புகேர்க் புதிய அரசப் பிரதிநிதி ஆனான். இவனது மகன் இலங்கையில் படைத் தலைவனாக இருந்தான். அவனை இலங்கையின் ஆளுனன் ஆக்குவதற்காக, டி சா கோவாவுக்குத் திருப்பி அழைக்கப்பட்டான். இரண்டாம் தடவை பதவிக்கு வந்த பின்னர் திருகோணமலையில் ஒரு கோட்டையைக் கட்டினான். இதற்காக அங்கிருந்த புகழ் பெற்ற இந்துக் கோயிலான திருக்கோணேசுவரம் சிவன் கோயிலையும் இடித்தான். கண்டி இராச்சியத்தைக் கைப்பற்றுமாறும் இவனுக்கு ஆணை பிறப்பிக்கப்பட்டு இருந்தது. இதற்கு வசதியாக சிங்களவர்களின் நம்பிக்கையையும் ஆதரவையும் பெறுவதற்குப் பல்வேறு முயற்சிகளையும் மேற்கொண்டான்.

கண்டி இராச்சியத்துடன் இடம்பெற்ற ரந்தெனிவலைச் சண்டை போர்த்துக்கேயப் படைகள் முழு அழிவை எதிர்நோக்கிய போது அவ்விடம் விட்டு விலக மறுத்து உயிர்நீத்தான்.

மேற்கோள்கள்
-----------

1. ↑  Cahoon, Ben. "Governors". *Sri Lanka*. Worldstatesmen. 14 July 2012 அன்று பார்க்கப்பட்டது.
2. ↑  Pieris, Paul. E. Ceylon the Portuguese Era, Vol Two, Tisara Prakasakayo, Dehiwala, 1983. p. 166
3. ↑  Rasin Deviyo பரணிடப்பட்டது 2015-12-22 at the வந்தவழி இயந்திரம் - Chandra Tilake Edirisuriya (Ceylon Today) Accessed 2015-12-13
**லோலாப் பள்ளத்தாக்கு** (*Lolab Valley*) என்பது இமயமலை பள்ளத்தாக்காகும். இது இந்தியாவின் ஜம்மு-காஷ்மீர் பகுதியில் அமைந்துள்ளது. 

பள்ளத்தாக்கின் நுழைவாயில் குப்வாரா நகரிலிருந்து வடக்கே 9 கிமீ (5.6 மைல்) தொலைவில் அமைந்துள்ளது. பள்ளத்தாக்கின் மையம் ஜம்மு-காஷ்மீரின் தலைநகரான சிறிநகருக்கு வடமேற்கே 114 கிமீ (71 மைல்) தொலைவிலும் அமைந்துள்ளது. 15 மைல் (24 கி.மீ) நீளமுள்ள இந்த நீள்வட்ட வடிவ பள்ளத்தாக்கு, சராசரியாக 2 மைல் (3.2 கி.மீ) அகலம் கொண்டது.

நிலவியல்
--------

லோலாப் பள்ளத்தாக்கு குப்வாராவின் ஒரு தொகுதியான சோகம் லோலாப்பின் அதிகார எல்லைக்குள் அமைந்துள்ளது. இது தெற்கே காஷ்மீர் பள்ளத்தாக்குக்கும், வடக்கே நீலம் பள்ளத்தாக்குக்கும் எல்லையாக உள்ளது. மேலும், பந்திபோராவிலிருந்து  கிழக்கே நாக்மார்க் சமவெளிகளால் பிரிக்கப்பட்டுள்ளது. இது கிழக்கிலிருந்து மேற்கு நோக்கி பாயும் லஹ்வால் ஆற்றின் ஓட்டத்தால் உருவாகிறது. லோலாப் பள்ளத்தாக்கு 9 பல பழங்கால நீரூற்றுகள், அடர்ந்த பைன் மற்றும் பிர் காடுகளால் சூழப்பட்டுள்ளது.  பழ மரங்களான ஆப்பிள், சேலாப்பழம், குழிப்பேரி, பாதாமி, வாதுமை போன்றவை பள்ளத்தாக்கில் பொதுவானவை. இது "ஜம்மு-காஷ்மீரின் பழக் கிண்ணம்" என்றும் அழைக்கப்படுகிறது.  இந்த பள்ளத்தாக்கில் கலரூஸின் குகைகள் போன்ற பல இயற்கை அடையாளங்களும் சுற்றுலா இடங்களும் உள்ளன.

சூழலியல்
--------

இப்பகுதியில் உள்ள மற்ற பள்ளத்தாக்குகளைப் போலவே, லோலாப் பள்ளத்தாக்கிலும் பல இமயமலை காட்டு விலங்குகள் உள்ளன. அவற்றில் இமயமலை கருப்புக் கரடி, இமயமலை பழுப்புக் கரடி, பனிச்சிறுத்தை, மலை ஆடுகள், மார்க்கோர் காட்டு ஆடு, காசுமீர் மான், கஸ்தூரி மான் ஆகியவை அடங்கும். லோலாப் பள்ளத்தாக்கு நீலம் பள்ளத்தாக்குக்கு அருகில் உள்ளது. மேலும் இது கட்டுப்பாட்டுக் கோட்டால் பிரிக்கப்பட்டுள்ளது. பள்ளத்தாக்கு பல ஆயுதப் போர்களைக் கண்டுள்ளது. இதன் விளைவாக பல காட்டு விலங்குகள் இடம்பெயர்ந்துவிட்டன.

அணுகல்
------

லோலாப் பள்ளத்தாக்கானது சாலை வழியாக சிறீநகர், சிறீநகர் வானூர்தி நிலையம் போன்ற இடங்களுக்கு நன்கு இணைக்கப்பட்டுள்ளது. ஆனால் ஒரு பேருந்து 114 கிமீ (71 மைல்) தூரத்தை கடக்க மூன்று மணி நேரம் எடுத்துக் கொள்கிறது. மேலும் சோப்பூர் மற்றும் குப்வாரா நகரங்கள் வழியாக செல்கிறது. லோலாப் பள்ளத்தாக்கில், ஒரு சில சுற்றுலா குடிசைகள் மற்றும் பல முகாம் தளங்கள் உள்ளன. இது காஷ்மீரின் சிறந்த சுற்றுலா தலங்களில் ஒன்றாகும்.

சுற்றுலா
--------

லோலாப்பிற்கு வருகை தரும் பயணிகள் சில சமயங்களில் லால்போரா கிராமத்திலிருந்து 1 கி.மீ தூரத்தில் அமைந்துள்ள துறவி காஷ்யப ரிஷியின் ஓய்விடத்திற்கு வருகிறார்கள். மூன்று அடி ஆழம் மற்றும் தெளிவான தெளிவான நீரைக் கொண்டுள்ள லாவ்னாக் என்ற நீரூற்றும், மற்றொரு பெரிய நீரூற்றான கௌரி நீரூற்றும் அருகிலேயே காணப்படுகிறது.

கவிதை
-----

லோலாப் பள்ளத்தாக்கை ஒருமுறை உருது கவிஞர் முகமது இக்பால் பார்வையிட்டு இதைப்பற்றி *ஓ வாலி ஆப் லோலாப்!* என்ற வரிகளில் ஒரு கவிதையை எழுதியுள்ளார்.

மேலும் காண்க
------------

* குப்வாரா மாவட்டம்

மேற்கோள்கள்
-----------

1. ↑   *Handbook to India, Burma, and Ceylon*. .
2. ↑  "Loalab Valley on Ikashmir". *ikashmir.net*. 2012-06-23 அன்று பார்க்கப்பட்டது.
3. ↑  "Fruit bowl of J&K". india9.com. 2012-07-03 அன்று பார்க்கப்பட்டது.

வெளி இணைப்புகள்
---------------

* Lolab Valley
ஒரு வலைப்பக்கத்தின் தோற்றக் கூறுகளில் கவனம் செலுத்துவதற்காக *lorem ipsum* பயன்படுத்தப்பட்டுள்ளது
அச்சுத்துறையிலும் வரைகலைத் துறையிலும், **lorem ipsum (லோரம் இப்சம்)**[p] என்பது இடத்தை நிரப்பும் ஒரு வெற்று உரை ஆகும். பொதுவாக, ஒரு ஆவணம் அல்லது வடிவமைப்பின் எழுத்துரு, படிமங்கள், பக்க வடிவமைப்பு முதலிய தோற்றக்கூறுகளின் மேல் கவனத்தைக் குவிப்பதற்காக இவ்வுரை பயன்படுகிறது.

சீசர் எழுதிய இலத்தீன ஆக்கங்களில் இருந்து சொற்களை மாற்றியும், நீக்கியும், கூட்டியும் எழுதி இந்த லோரம் இப்சம் உரை பெறப்படுகிறது. இதனால், அது பொருள் மிக்கதாகவோ முறையான இலத்தீர உரையாகவோ இருப்பதில்லை.

"லோரம் இப்சம்" என்பதனை மொழிபெயர்த்தால் "வலி அதனாலேயே" என்பது போல் பொருள் தரும் (**dolorem** = வலி, துயரம், அவதி ; **ipsum** = அதனாலேயே).

"lorem ipsum" என்பது செம்மொழி இலத்தீனத்தைப் போல் இருப்பதால் ஆர்வத்தைத் தூண்டினாலும், இது எவ்வகையிலும் பொருள் தரக்கூடாது என்ற நோக்கத்துடனேயே உருவாக்கப்பட்டது ஆகும். ஓர் உரை பொருள் தருமானால், ஒரு வடிவமைப்பின் தோற்றக்கூறுகளில் கவனம் செல்லாமல் அந்த உரையைப் படிப்பதிலேயே கவனம் செல்லும். எனவே தான், ஒரு வடிவமைப்பின் தோற்றக்கூறுகளில் கூடுதல் கவனத்தைக் குவிக்கும் பொருட்டு, பதிப்பாளர்கள் இந்த லோரம் இப்சம் உரையைப் பயன்படுத்துகிறார்கள்.

எடுத்துக்காட்டு உரை
-------------------

ஒரு வழமையான *lorem ipsum* உரை பின்வருமாறு இருக்கும்:

|  |  |
| --- | --- |
|  | Lorem ipsum dolor sit amet, consectetur adipisicing elit, sed do eiusmod tempor incididunt ut labore et dolore magna aliqua. Ut enim ad minim veniam, quis nostrud exercitation ullamco laboris nisi ut aliquip ex ea commodo consequat. Duis aute irure dolor in reprehenderit in voluptate velit esse cillum dolore eu fugiat nulla pariatur. Excepteur sint occaecat cupidatat non proident, sunt in culpa qui officia deserunt mollit anim id est laborum. |

மேற்கோள்கள்
-----------

விக்கிமீடியா பொதுவகத்தில்,  
 ***லோரம் இப்சம்***   
என்பதின் ஊடகங்கள் உள்ளன. 

1. 1 2  
 "What does the filler text "lorem ipsum" mean?",
 Cecil Adams, The Straight Dope, February 2001, webpage:
 SDope-lorem.

வெளி இணைப்பு
------------

* சீசர் எழுதிய மூல உரை *De finibus bonorum et malorum* (நூல் 1), ஆங்கில விக்கி மூலத் தளத்தில் இருந்து
**ஆந்திரப் பிரதேச அரசு சின்னம்** (**Emblem of Andhra Pradesh)** என்பது இந்திய மாநிலமான ஆந்திரப் பிரதேசத்தின் அரசு முத்திரை ஆகும்.

வரலாறு
------

1956 ஆம் ஆண்டில், ஐக்கிய ஆந்திரப் பிரதேசம் உருவான பிறகு, ஆந்திரப் பிரதேச அரசு 2,500 ஆம் ஆண்டு புத்த ஜெயந்தியின் போது அசோகச் சக்கரம் மற்றும் நான்கு சிங்கத் தலைகளுடன் அமராவதி ஸ்தூபியில் உள்ள பூர்ணகதம் ஆகியவற்றை அதன் அதிகாரப்பூர்வ சின்னமாக ஏற்றுக்கொண்டது. இந்த சின்னத்தின் மையத்தில் அலங்கரிக்கப்பட்ட வட்ட வடிவ சட்டத்திற்குள் பூர்ணகதம். அதற்கு அடுத்து ஒரு வட்டத்தில் சூரியக் கதிர்கள். அதன் கீழே வெளி வளையத்தின் மீது இந்திய தேசிய இலச்சினையான சிங்கச் சின்னம் இடம்பெற்றது. வெளிவ வட்டத்தில் உச்சியில் "ஆந்திர பிரதேச அரசு" என தெலுங்கிலும், வெளிவட்டத்தின் பக்கவாட்டுகளில் மாநிலத்தின் பெயரானது இந்தி மற்றும் ஆங்கிலத்தில் இடம்பெற்றன. வெளிவட்டத்துக்கு அடியில் தேவநகரியில் "சத்யமேவ ஜெயதே" என்ற முழக்கம் இடம்பெற்றது. ஆனால் பின்னர் இந்தச் சின்னத்தின் மையத்தில் சின்னம் பூரணகும்பமாக மாற்றப்பட்டது.

* பூரண கலசம்பூரண கலசம்
* சூரியனின் தேர்ச் சக்கரம் கொனார்க் சூரியக் கோயில்.சூரியனின் தேர்ச் சக்கரம் கொனார்க் சூரியக் கோயில்.

தற்போதைய வடிவமைப்பு
-------------------

2014 ஆம் ஆண்டு மாநிலம் பிரிக்கப்பட்ட நான்கு ஆண்டுகளுக்குப் பிறகு, ஆந்திரப் பிரதேச அரசு 14 நவம்பர் 2018 அன்று அதன் புதிய சின்னத்தை அதிகாரப்பூர்வ பயன்பாட்டிற்காக இறுதி செய்தது. நா. சந்திரபாபு நாயுடு தலைமையிலான அரசாங்கம், அமராவதி கலைப் பள்ளி மூலம் ஈர்க்கப்பட்டு, 'தம்ம சக்கர'த்தைக் கொண்ட புதிய அரசு சின்னத்தை ஏற்றுக்கொள்வதற்கான அறிவிப்பை வெளியிட்டது. தம்ம சக்கரமானது இறகு வடிவ இலைகள் கொண்டதாக ‘திரிரத்ன’ வளையம் கொண்டு அலங்கரிக்கப்பட்டிருக்கும். வெளி வட்டத்தில் ஆந்திரப் பிரதேசத்தைக் குறிப்பிடும் எழுத்துகள் தெலுங்கு, ஆங்கிலம், சமஸ்கிருதத்தத்தில் எழுதப்பட்டிருக்கும். இந்தச் சின்னமானது 24 மி.மீ.க்கும் குறைவான உயரத்தில் இருக்கக் கூடாது என்றும் அதிகாரப்பூர்வ வெளியீடு கூறியது. புதிய சின்னத்துகாக சமர்ப்பிக்கப்பட்ட 300 சின்னங்களில் தேர்ந்தெடுக்கப்பட்ட இந்த சின்னத்தை உருவாக்கியவர் நெல்லூரைச் சேர்ந்த ஓவிய ஆசிரியர் சூரிசெட்டி ஆஞ்சினேயுலு என்பவராவார்.

* அமராவதி தூபியில் உள்ள புன கடக சின்னம்அமராவதி தூபியில் உள்ள புன கடக சின்னம்
* சாஞ்சி தூபியில் உள்ள தர்ம சக்கரம்.சாஞ்சி தூபியில் உள்ள தர்ம சக்கரம்.

அரசு பதாகை
----------

ஆந்திரப் பிரதேச அரசு வெள்ளை நிறப் பின்புலத்தில் மாநிலத்தின் சின்னம் இடம்பெறும்.

* ஐக்கிய ஆந்திரத்தின் பதாகைஐக்கிய ஆந்திரத்தின் பதாகை

மேற்கோள்கள்
-----------

1. ↑  Andhra Pradesh State Emblem G.O 14-11-18 "Government Order of Andhra Pradesh" Check `|url=` value (உதவி). Government of Andhra Pradesh. 2023-01-11 அன்று பார்க்கப்பட்டது.
2. ↑  "Is it ghatam or kumbham?" (in en-IN). *The Hindu*. 2015-10-07. .
3. ↑  "ANDHRA PRADESH". *www.hubert-herald.nl*.
4. ↑  "Andhra Pradesh Finalises Its State Emblem Four Years After Bifurcation". *India.com* (ஆங்கிலம்). 2018-11-14. 2023-01-09 அன்று பார்க்கப்பட்டது.
5. ↑  "AP Govt New Logo- Andhra Pradesh State Emblem 2018". *ap7am.com* (ஆங்கிலம்). 2023-01-09 அன்று பார்க்கப்பட்டது.
6. ↑  "Andhra govt reveals Amaravati art-inspired state emblem | newkerala.com". *www.newkerala.com*. 2023-01-11 அன்று பார்க்கப்பட்டது.
**அலாய்ஸ் அல்சீமர்**  (14 சூன் 1864–19 திசம்பர் 1915) என்பவர் செருமானிய உளவியல் நிபுணர் மற்றும் நரம்பியல் நோய் மருத்துவர் ஆவார். மறதி நோய் ஏற்படுவதன் மூல காரணங்களை ஆய்ந்து அதனைக் குணப்படுத்தும் வழிவகைகளைக் கண்டறிந்தவர். எனவே அந்த மறதி நோய்க்கு அவரது பெயரையே வைத்து  'அல்சிமர்ஸ் நோய்' எனப் பெயரிட்டு அழைக்கலாயினர்.

வரலாறு
------

செருமனியில் மார்க்கப்பிரிட் என்ற ஊரில் பிறந்த அலாய்ஸ் அல்சீமர் இளம் பருவத்திலேயே அறிவியல் நாட்டம் கொண்டார். மருத்துவக் கல்வியிலும் இவருக்கு ஈடுபாடு ஏற்பட்டது.

1887 ஆம் ஆண்டில் மருத்துவப் பட்டம் பெற்ற பிறகு 1888 இல் பிராங்க்பர்ட் மருத்துவமனைகளில் பணி செய்தார். அவ்வமயம் 1901 ஆம் ஆண்டில்  ஆகஸ்டு டிடர் என்னும் ஒரு பெண் மணியைச் சந்தித்தார்  அந்தப் பெண்மணி குறுகிய கால மறதியினால் துன்புற்றத்தைக் கண்ட அலாய்ஸ் அல்சீமர் அந் நோய் குறித்து ஆராயத் தொடங்கினார். ஆகஸ்டு டிடர் இறந்ததால் அவருடைய உடலிலிருந்து மூளையைப் பிரித்தெடுத்து 
ஆராய்ந்தார். அதன் விளைவாகக் கிடைத்த உண்மைகளை 1906 இல் ஒரு சொற்பொழிவில் தெரியப்படுத்தினார்.
   
எமில் கிரேப்ளின் என்னும் செருமானிய உளவியல் நிபுணருடன் நட்புக் கொண்டதால்   இருவரும் இணைந்து ஆய்வுப் பணியில் ஈடுபட்டார்கள். 1910 ஆம் ஆண்டில் எமில் கிரேபிளின் தம் நண்பர்  அலோயிஸ் அல்சீமரின் கண்டுபிடிப்பை  ஒரு புத்தகத்தில் பதிவு  செய்து உலகுக்கு அறிவித்தார்  

அலாய்ஸ் அல்சிமர் மறதி நோய் மட்டுமல்லாது மூளையில் ஏற்படும் கட்டி, காக்காய்வலிப்பு போன்ற நரம்பு தொடர்பான நோய்கள் பற்றிய ஆய்வுகளையும் செய்தார்.

மேற்கோள்கள்
-----------

1. ↑
2. ↑  Zilka, N.; M. Novak (2006). "The tangled story of Alois Alzheimer". *Bratisl Lek Listy* **107** (9–10): 343–345. பப்மெட்:17262985.. பார்த்த நாள்: 2012-09-04.
**பாக்கித்தான் விலங்கியல் சங்கம்** *(Zoological Society of Pakistan)* விலங்கியல் பயிற்சி மேற்கொள்ளும் அனைத்து பாக்கித்தான் நிபுணர்களின் நலன்களையும் ஒன்றிணைத்து சேவை செய்ய முயல்கிறது. இச்சங்கம் 1968 ஆம் ஆண்டு பாக்கித்தான் அறிவியல் முன்னேற்ற சங்கத்தால் ஏற்பாடு செய்யப்பட்ட ஒரு மாநாட்டின் போது நிறுவப்பட்டது. 

இச்சங்கம் விலங்கியல் விஞ்ஞான அறிவின் முன்னேற்றத்திற்கான நடவடிக்கைகளை மேம்படுத்தவும் ஒழுங்குபடுத்தவும் முயல்கிறது. விவாதங்கள், அறிக்கைகள் மற்றும் வெளியீடுகள் மூலம் விலங்குகளின் அறிவியல் பற்றிய அறிவை மக்களிடம் வளர்க்க முயல்கிறது. பேராசிரியர் முனைவர் அப்சல் கசுமி இச்சங்கத்தின் தலைமை பொறுப்பில் உள்ளார். 

தற்போது சங்கத்தில் 10 கெளரவ உறுப்பினர்களும் 327 உறுப்பினர்களும் 115 வாழ்நாள் உறுப்பினர்களும் உள்ளனர். ஆண்டுதோறும் பாக்கித்தான் விலங்கியல் கூட்டத்தை இச்சங்கம் ஏற்பாடு செய்கிறது, மேலும் பாகித்தான் விலங்கியல் செய்தி இதழையும் வெளியிடுகிறது.

மேற்கோள்கள்
-----------

1. 1 2  Zoological society of Pakistan, Pak Chem
2. ↑  Official website
3. ↑  "Dengue to hit more fiercely, moot told". 2013-11-29 அன்று மூலம் பரணிடப்பட்டது. 2020-11-17 அன்று பார்க்கப்பட்டது.
**ஆந்திரப் பிரதேசம் மற்றும் சென்னை மாநில எல்லைகள் மாற்ற சட்டத்திருத்தம் (Andhra Pradesh and Madras Alteration of Boundaries Act)**, என்பது இந்திய அரசியல் சாசனத்தின், ஆர்டிகல் 3 இல்  இந்திய பாராளுமன்றத்தில் 1959 ஆம் ஆண்டில் இயற்றப்பட்ட ஒரு சட்டமாகும். இது 1960 ஏப்ரல் 1 முதல் அமலுக்கு வந்தது. இந்தச் சட்டத்தின்படி, ஆந்திரப் பிரதேசத்தின் சித்தூர் மாவட்டத்தின் திருத்தணி வட்டம் மற்றும் பள்ளிப்பட்டு துணை வட்டம் ஆகியவை சென்னை மாநிலத்துடன் இணைக்கப்பட்டன. இதற்கு மாற்றாக  செங்கல்பட்டு மற்றும் சேலம் மாவட்டப் பகுதிகள் வழங்கப்பட்டன.

சித்தூர் மாவட்டத்தின் மூன்று வெவ்வேறு வட்டங்களில் இருந்த 319 கிராமங்கள் மற்றும் ஒரு சிறிய காட்டுப் பகுதி ஆகியவை ஆந்திராவில் இருந்து சென்னை மாநிலத்துக்கு மாற்றப்பட்டது. இதற்கு ஈடாக தமிழ்நாட்டின் செங்கல்பட்டு மாவட்டத்தில் இருந்த 148 கிராமங்கள் மற்றும் அப்போதைய சேலம் மாவட்டத்தில் இருந்த மூன்று கிராமங்கள் மற்றும் சில காட்டுப் பகுதிகள் ஆந்திராவுக்கு தரப்பட்டன. 

ஆந்திராவில் இருந்த சித்தூர் நாடாளுமன்றத் தொகுதி மற்றும் சென்னையில் இருந்த செங்கல்பட்டு மற்றும் திருவள்ளூர் நாடாளுமன்றத் தொகுதிகளின் பிரதேசங்களில் கணிசமான அளவு நடந்த இந்த பரிமாற்றத்தால் எல்லைகள் மாற்றமடைந்தன. ஆந்திர மாநிலத்தில் இருந்த திருத்தணி மற்றும் ராமக்கிருஷ்ணராஜுபேட்டை சட்டமன்றத் தொகுதிகளின் பெரும் பகுதிகள் சென்னை மாநிலத்துக்கு மாற்றப்பட்டு ஈடாக சென்னை மாநிலத்தின் ஒரு வட்டத்திலிருந்து சத்யவேடு, இரண்டு தொகுதிகளில் (ஒரு இரட்டை உறுப்பினர் மற்றும் மற்றொரு ஒற்றை உறுப்பினர் ) இருந்து சிறிய பகுதிகள் ஆந்திராவுக்கு மாற்றப்பட்டன.
இதன் விளைவாக, ஆந்திர சட்டமன்றத் தொகுதிகளின் எண்ணிக்கை 301 இல் இருந்து. 300 ஆக குறைந்தது அதேசமயம், சென்னை சட்டமன்றத்தில் 205 இருந்து 206 ஆக ஒரு தொகுதி அதிகரித்தது. சென்னை மாநிலம்  திருத்தணி என்ற புதிய சட்டமன்றத் தொகுதியை பெற்றது மற்றும் பொன்னேரி, கும்மிடிப்பூண்டி, திருவள்ளூர் சட்டமன்றத் தொகுதிகளின் எல்லைகள் மாற்றியமைக்கப்பட்டன.

மேலும் காண்க
------------

* மாநில மறுசீரமைப்புச் சட்டம்
* தமிழக வரலாறு

மேற்கோள்கள்
-----------

1. ↑  Government of Tamil Nadu — Tamil Nadu Secretariat — Brief History
2. ↑  Historical Importance of Kanchipuram பரணிடப்பட்டது மே 18, 2006 at the வந்தவழி இயந்திரம்
3. ↑  Election Commission of India - Report on the Third General Elections in India, 1962
**பாக்கிஸ்தான்-இலங்கை சுதந்திர வர்த்தக ஒப்பந்தம்** (Pakistan-SriLanka Free TRade Agreement) என்பது இலங்கை மற்றும் பாக்கிஸ்தான் ஆகிய இரு நாடுகளுக்கும் இடையில் மேற்கொள்ளப்பட்ட வர்த்தக ஒப்பந்தம் ஒன்றாகும். இது 2005 ஆம் ஆண்டு சூலை 05 ஆம் திகதி கைச்சாத்திடப்பட்டது. இவ்வொப்பந்தமானது இரு நாடுகளுக்குமிடையிலான ஏற்றுமதி மற்றூம் இறக்குமதியில் தாக்கம் செலுத்தியுள்ளது. கறுப்புத் தேயிலை, தின்னை உற்பத்திகள், கறுவா ஆகியவை இந்த ஒப்பந்தம் மூலம் இரு நாடுகளுக்குமிடையில் பரிமாறப்பட்டன.  மேலும் இலங்கையானது பாக்க்கிஸ்தானில் பட்டியலியப்பட்ட 206 பொருட்களையும், பாக்க்கிஸ்தானானது இலங்கையில் பட்டியலிடப்பட்ட 102 பொருட்களையும் விற்பதற்கு இவ்வொப்பந்தம் சந்தர்ப்பம் ஏற்படுத்திக்கொடுத்தது.

மேற்கோள்கள்
-----------

1. ↑  இலங்கை தொடர்பான ஒப்பந்தங்கள். *இவ்வொப்பந்தமூடாக இலங்கை ஏற்றுமதியில் பல மாற்றம் கண்டுள்ளது குறிப்பிடத்தக்க அம்சமாகும்*. பன்னாட்டுத் தரப்புத்தக எண்:955-1857-45-5.
2. ↑  "Sri Lanka would be able to enjoy duty free market access on 206 products in the Pakistani market including tea, rubber and coconut. Pakistan, in return, would gain duty free access on 102 products in the Sri Lankan market". 2016-02-06 அன்று மூலம் பரணிடப்பட்டது. 6 சனவரி 2017 அன்று பார்க்கப்பட்டது.
**ஆந்திரப் பிரதேச தலைமைச் செயலகம்** *(Andhra Pradesh Secretariat)* என்பது ஆந்திரப் பிரதேச மாநிலத்தின் முதலமைச்சரும் அவருடைய அமைச்சர்களும் பணிபுரியும் அலுவலகம் ஆகும். இவ்வலுவலகம் உசேன் சாகர் ஏரிக்கு தெற்கில் அமைதுள்ளது.

வரலாறு
------

சாய்பாபாத அரண்மனையில் இவ்வலுவலகம் இயங்குகிறது. ஐதராபாத்தின் ஆறாம் நிசாமான மிர் மகபூப் அலிகான் காலத்தில் 1888 ஆம் ஆண்டில் இவ்வரண்மனை கட்டப்பட்டது.

துறைகள்
-------

### ஏ வளாகம்

உள்துறை, சிறுபான்மையினர் நலத் துறை

### பி வளாகம்

பொது நிர்வாகம்

### சி வளாகம்

முதல் அமைச்சர் அலுவலகம்,
அரசு முதன்மைச் செயலர்

### டி வளாகம்

கால்நடை பராமரிப்பு, விவசாயம் மற்றும் கூட்டுறவு, சமூக நலத்துறை, நிதி, தொழிற்துறை மற்றும் வணிகவரித் துறை, எரிசக்தி, சுற்றுச்சூழல், அறிவியல் மற்றும் தொழில்நுட்பம், நிதி மற்றும் தகவல் தொழில்நுட்பம்.

### ஜி வளாகம்

மரபுவழிக் கட்டிடம்

### எச் வளாகம்

தலைமை தேர்தல் அதிகாரி, ஆட்சி மொழி ஆணையம், மத்திய நூலகம், கண்காணிப்பு ஆணையம், செயலாளர் சங்கம் மற்றும் செயலகம் ஊழியர் கூட்டுறவு வீட்டு வசதி சங்க அலுவலகம்.

### ஜே வளாகம்

சட்டம், உயர் கல்வி, பள்ளிக் கல்வி, போக்குவரத்து, சாலைகள் மற்றும் கட்டிடங்கள், நீர்ப்பாசன மற்றும் கட்டளை பகுதி மேம்பாடு.

### கே வளாகம்

நிதி துறையின் மத்தியப் பணப்பிரிவு, செயலாளர் ஊழியர் கூட்டுறவு கடன் சங்கம், சம்பளம் மற்றும் கணக்குகள் அலுவலகக் கிளை, தந்தி அலுவலகம் மற்றும் அஞ்சல் அலுவலகம்.

### எல் வளாகம்

நகராட்சி நிர்வாகம் மற்றும் நகர அபிவிருத்தி, தொழிலாளர், பெண்கள் அபிவிருத்தி மற்றும் குழந்தைகள் நலம், சுகாதாரம், மருத்துவம், குடும்ப நலத்துறை, திட்டமிடல், வீடமைப்பு, வருவாய், பஞ்சாயத்து ராஜ் மற்றும் ஊரக மேம்பாட்டு துறைகள்.

மேற்கோள்கள்
-----------

1. ↑  Kumar, Vinay (2011-01-06). "Srikrishna Committee comes out with 6 options". *தி இந்து*. 2011-08-24 அன்று மூலம் பரணிடப்பட்டது. 2011-07-29 அன்று பார்க்கப்பட்டது.
1930 ஆம் ஆண்டில் இயோகிப்பேட்டையில் நடைபெற்ற முதல் ஆந்திர மகாசபையின் முதல் மாநாட்டை இந்த ஓவியம் சித்தரிக்கிறது
**ஆந்திர மகாசபை** (*Andhra Mahasabha*) என்பது இந்தியாவின் முந்தைய ஐதராபாத்து மாநிலத்தில் இருந்த ஒரு மக்கள் அமைப்பாகும். இந்த அமைப்பு மாநிலத்தின் தெலுங்கு பேசும் மக்களிடையே மக்கள் விழிப்புணர்வையும் மக்கள் இயக்கங்களையும் முன்னெடுத்தது. இறுதியில் தெலுங்கானா கிளர்ச்சியைத் தொடங்க இந்திய பொதுவுடமைக் கட்சியுடன் கைகோர்த்தது.

வரலாறு
------

1921 ஆம் ஆண்டு நவம்பர் மாதத்தில் ஆந்திர ஜனசங்கம் ( ஆந்திர மக்கள் சங்கம்) என்ற பெயரில் ஓர் அமைப்பு முதலில் தொடங்கப்பட்டது. ஐதராபாத்தில் நிசாமின் சமூக சீர்திருத்த மாநாட்டில் தெலுங்கில் தீர்மானம் நிறைவேற்ற முயன்று தோல்வியடைந்த பிறகு வெறும் 12 உறுப்பினர்களுடன் இவ்வமைப்பு தொடங்கியது. உறுப்பினர் எண்ணிக்கை விரைவாக நூற்றுக்கணக்கில் அதிகரித்தது. அமைப்பின் முதல் மாநாடு பிப்ரவரி 1922 ஆம் ஆண்டு பிப்ரவரி மாதத்தில் கோண்டா வெங்கட ரங்கா ரெட்டியின் தலைமையில் செயலாளர் மடபதி அனுமந்த ராவுடன் நடைபெற்றது.

1928 ஆம் ஆண்டு, ஆந்திர மகா சபையை உருவாக்க, மடபதி அனுமந்த ராவ் முன்னிலை வகித்தார். முதல் மாநாடு 1930 ஆம் ஆண்டில் இயோகிப்பேட்டையில் சுரவரம் பிரதாபரெட்டி தலைமையில் நடைபெற்றது.

மேற்கோள்கள்
-----------

1. ↑  "The National Movement in Telangana". *Modern History of Karimnagar*. 2014-09-12 அன்று பார்க்கப்பட்டது – Scribd வழியாக.
2. ↑  Sundarayya, Puccalapalli; Chattopadhyaya, Harindranath (1972) (in en). *Telangana People's Struggle and Its Lessons*. Foundation Books. பக். 12. பன்னாட்டுத் தரப்புத்தக எண்:978-81-7596-316-0. .

மேலும் படிக்க
-------------

* Benichou, Lucien D. (2000), *From Autocracy to Integration: Political Developments in Hyderabad State, 1938-1948*, Orient Blackswan, ISBN 978-81-250-1847-6
**ஆந்திரூ ஆர். இலிடில்** *(Andrew R. Liddle)* (பிறப்பு: 1965 ஜூன் 9) எடின்பர்கு அரசு வான்காணகத்தில் 2013 இலிருந்து வானியற்பியல் பேராசிரியராகவும் எடின்பர்கு அரசு வானியல் கழக ஆய்வுறுப்பினராகவும் உள்ளார். இவர் பல நூல்களையும் 260 க்கும் மேற்பட்ட ஆய்வுக் கட்டுரைகளையும் வெளியிட்டுள்ளார்.

இவர் கோட்பாட்டு அண்டவியலாளர். இவர் நம் அண்டம் இயல்புகளை புரிந்துகொள்ள அடிப்படை இயற்பியல் விதிகளைப் பயன்கொள்கிறார்.

ஆராய்ச்சி
---------

இவரது ஆராய்ச்சி அண்டவியலிலும் வானியற்பியலிலும் பல்வேறு களங்களை உள்ளடக்குகிறது. இவர் குறிப்பாக புடவிக் கட்டமைப்பின் தோற்றமும் படிமலர்ச்சியும் பற்றி ஆர்வம் கொண்டுள்ளார். சிறப்பாக, இவரது ஆர்வம் உப்பல் அண்டவியல் படிமங்களும் நோக்கீட்டு கட்டுத்தளைகளும் பற்றியும் அண்ட நுண்ணலைப் பின்னணிக்கான இயற்பியல் பற்றியும் கவனம் செலுத்துகிறது, இவரது ஆய்வு இதற்கான அண்டவியல் ஆய்வுக் களங்களாக பால்வெளிக் கொத்துகளைப் பயன்படுத்துகிறது.

இவரது ஆய்வுப் புலங்களாவன:

* புடவிக் கட்டமைப்பின் தோற்றமும் படிமலர்ச்சியும்
* உப்பல் அண்டவியல் படிமங்களும் நோக்கீட்டு கட்டுத்தளைகளும்
* அண்ட நுண்ணலைப் பின்னணிக்கான இயற்பியல்
* புடவியில் கருப்பு ஆற்றல்

இவர் பிளாங்கு செயற்கைக்கோள், கருப்பாற்றல் அளக்கை, XMM பால்வெளிக் கொத்து அளக்கை ஆகிய பல பன்னாட்டு வானியல் ஆய்வுத் திட்டங்களில் பங்கேற்றுள்ளார்.

இவர் எடின்பர்கு அரசு வான்காணகப் பதவிக்கு முன்பு பிரைட்டனில் உள்ள சுசெக்சு பல்கலைக்கழக அண்டவியல் பேராசிரியராக இருந்தார்.

வெளியீடுகள்
-----------

* *புத்தியல் அண்டவியல்உக்கான அறிமுகம்*, 2 ஆம் பதிப்பு ISBN 0-470-84835-9 (pbk), 0-470-84834-0 (hbk),
* *அண்ட உப்பலும் பேரளவுக் கட்டமைப்புகளும்*, ISBN 0-521-57598-2 (pbk), 0-521-66022-X (hbk),
* *அண்டவியலுக்கான ஆக்சுபோர்டு துணையேடு*, ISBN 978-0-19-956084-4 (pbk),
* *பாழ் அடர்த்தி குற்றலைவு*, ISBN 978-0-521-82849-9 (pbk), 978-0-521-82849-9 (hbk),
* *அண்டவியலில் பாயேசிய முறை*, ISBN 9780521887946 (hbk).

தகைமைகளும் விருதுகளும்
----------------------

இவர் 2015 இல் எடின்பர்கு அரசு கழக ஆய்வுறுப்பினராக தேர்ந்தெடுக்கப்பட்டார்.

மேற்கோள்கள்
-----------

1. ↑  "Professor Andrew Robert Liddle FRSE - The Royal Society of Edinburgh" (in en-GB). *The Royal Society of Edinburgh*. .

வெளி இணைப்புகள்
---------------

விக்கிமீடியா பொதுவகத்தில்,  
 ***ஆந்திரூ இலிடில்***   
என்பதின் ஊடகங்கள் உள்ளன. 

* His Personal Webpage
* Andrew R. Liddle's articles on arXiv
* Andrew R. Liddle's theme tree on arxiv.org
* Andrew R. Liddle's papers relevant to High Energy Physics
**ஜாமி பள்ளிவாசல், டொரான்டோ**  (Jami Mosque,Toronto) என்பது கனடாவின் ஒன்ராறியோ மாநில டொரான்டோ நகரில் ஹை பார்க் பகுதிக்கு கிழக்கில் உள்ளது. இது கனடாவின் பழமையான இசுலாமிய கலாச்சார மையம் ஆகும்.

வரலாறு
------

1910 இல் இங்கு ஆங்கிலோ-சாக்சன் பிராட்டஸ்டன்ட் சமூகம் வழிபாடு செய்வதற்கு சர்ச் கட்டுமானம் ஆரம்பிக்கப்பட்டது.முதல் உலக போர் பல ஆண்டுகளாக தொடர்ந்த காரணமாக கட்டுமானப் பணி தாமதமானதால் 1928 வரை சர்ச் கட்டிடம் நிறைவு பெறவில்லை. அதே வேளையில் அல்பேனியாவில் இருந்து பல முஸ்லிம்கள் கனடாவில் குடியேறினர். 
1969 இல் பால்கன் இசுலாமிய சமுதாய மக்கள் கட்டிடத்தை விலைக்கு வாங்கி வணக்கத்திற்குரிய பள்ளிவாசல் கட்டிடமாக மாற்றினர். 2009 இல் தற்போதைய பள்ளிவாசல் கட்டப்பட்டது. இது அந்நகரில் இசுலாமிய மக்களின் முதல் வணக்கத்தலம் ஆகும்.

தலைமையிடம்
----------

இந்த பள்ளிவாசல் தப்லீக் ஜமாஅத்தை பின்பற்றுபவர்கள் அதிகம் கூடும் இடமாக இருந்தது. 1981 இல் அந்நகர குஜராத் முஸ்லிம்கள் தப்லீக் ஜமாஅத் செயல்பாட்டிற்கு டொரான்டோ நகரின் கிழக்கு பகுதியில் தனியாக கட்டிடம் வாங்கி பயன்படுத்தினர்.பின் அதை புனரமைப்பு செய்து மதினா பள்ளிவாசல் (டொரான்டோ) எனும் பெயரில் பள்ளிவாசல் கட்டினர். இதனால் ஜாமி பள்ளிவாசல் முஸ்லிம் மாணவ கூட்டமைப்பின் தலைமையகமாகக் மாற்றப்பட்டது.

வெளி இணைப்புகள்
---------------

* ஜாமி பள்ளிவாசல் இணையதளம் பரணிடப்பட்டது 2019-12-11 at the வந்தவழி இயந்திரம்

மேற்கோள்கள்
-----------

1. 1 2  Kernaghan, Tom G. OAK, Jami Mosque served changing community
2. 1 2  Jami Mosque: About us பரணிடப்பட்டது 2017-02-01 at the வந்தவழி இயந்திரம்
3. ↑  Masud, Muhammad Khalid. "Travellers in faith: studies of the Tablīghī Jamāʻat", p. 227
**பொசுனியா** என்பது வரலாற்றுப்படியும் புவியியல்படியாகவும் நன்கு அறியப்பட்ட இன்றைய பொசுனியாவும் எர்செகோவினாவினது வடக்கு பிரதேசமாகும். இது பிரதானமாக அல்ப்சு மலைச்சார்ந்த பிரதேசத்தில் அமைந்துள்ளது. சாவா, டிரினா என்ற இரு நதிகள் இதன் வடக்கு மற்றும் கிழக்கு எல்லைகளை அமைக்கிறது. இதன் தெற்கு எல்லையாக எர்செகோவினா பிரதேசம் காணப்படுகிறது.

பொசுனியா சுமார் 41,000 ச.கி.மீ. அளவுடையதாகும் மேலும் இது இன்றைய பொசுனியாவும் எர்செகோவினாவினது பரப்பளவின் 80%த்தை பிடிக்க்கிறது. எர்செகோவினாவுக்கும் பொசுனியாவுக்குமிடையில் எல்லை ஒன்று கிடையாது.

இவ்விரு பிரதேசங்களும்(பொசுனியாவும் எர்செகோவினாவும்) கூட்டாக பொசுனியா என அழைக்கப்பட்டு வந்துள்ளன.

வரலாறு
------

பொச்சுனியா மத்திய காலத்தில் காணப்பட்ட 6 சேர்பிய மாகாணங்களில் ஒன்றாகும். அது பல அரசுகளின் ஆட்சியின் கீழ் காணப்பட்டது. 12 வது நூற்றாண்டிலிருந்து குயிலின் என்ற இனத்தவர்கள் இங்கு ஒரு சுதந்திர நாட்டை உருவாக்கினாகள். 1360களில் பொசுனிய இராச்சியம் இன்றைய எர்செகோவினா பிரதேசத்தையும் உள்ளடக்கி காணப்பட்டது. 1463–1878 காலத்தில் ஒட்டோமான் பேரரசின் கீழ் இது காணப்பட்டது. 1853 இல் ஆப்போதைய அரசிய மாற்றங்கள் காரணமாக இப்பிரதேசம் "பொசுனியாவும் எர்செகோவினாவும்" என்ற பெயரை பெற்றது.
ஒரு பொடா-பொடா பயணம்.
ஒரு பொடா-பொடா
மோட்டார் பொடா பொடா 
**பொடா-பொடா** என்பது கிழக்கு ஆப்பிரிக்காவில் பயன்படுத்தப்படும் வாடகை மிதிவண்டிகளைக் குறிக்கும். மிதிவண்டி ஓட்டுபவர்களும் இவ்வாறு அழைக்கப்படுவதுண்டு.

தோற்றம்
-------

பொடா-பொடா வண்டிகள் 1960, 1970களில் இருந்து பயன்பாட்டில் இருக்கின்றன. இதன் பயன்பாடு கென்ய-உகாண்டா எல்லைப் பகுதியில் துவங்கியது. எல்லையைக் கடப்பதற்காக இது முதன்மையாகப் பயன்படுத்தப்பட்டது. ஈருருளி (மிதிவண்டி) ஓட்டுனர்கள் வாடிக்கையாளர்களை நோக்கி எல்லை விட்டு எல்லை எனப் பொருள் தரும் ஆங்கிலச் சொல்லான *பார்டர்* என்பதை *பார்டர்-பார்டர்* (*Border-to-Border*) என்று அழைப்பர். பின்னர் இது மருவி *பொடா-பொடா* ஆனது.

பயன்பாடு
--------

பொருட்களையும் ஆட்களையும் கொண்டுசெல்ல இங்கு மிதிவண்டிகளைப் பயன்படுத்துகின்றனர். இந்த மிதிவண்டிகளின் இருக்கைகளும் பின்னிருக்கைகளும் நன்கு பஞ்சு வைத்துத் தைக்கப்பட்டிருக்கும். விலைகுறைவான இம்மிதிவண்டிகள் ஆசியாவில் பயன்படுத்தப்படும் மூன்று சக்கர மிதிவண்டிகளைக் காட்டிலும் விலை குறைந்தவை. ஓட்டுவதற்கும் எளிதானவை. 2004ஆம் ஆண்டு நடந்த கணக்கெடுப்பின் படி மொத்தம் 200,000 ஆண்கள் மிதிவண்டி பொடா-பொடாவில் வேலை செய்வதாக கணக்கெடுக்கப் பட்டுள்ளது.

மாற்றாக மோட்டார் வண்டிகள்
-------------------------

தற்காலத்தில் மோட்டார் வண்டிகள் இச்சேவைக்குப் பயன்படுத்தப்படுகின்றன. இதுவும் பொடா பொடா என்றே அழைக்கப்படுகிறது. எனினும் உகாண்டாவின் பெரும்பாலான பகுதிகளில் மோட்டார் வண்டி எனப்பொருள் தரும் பிக்கி-பிக்கி என்ற சுவாகிலி மொழிச்சொல்லே பயன்படுத்தப் படுகிறது. இவை நைசீரியாவில் ஒக்காடா அல்லது அச்சாபா என்று அழைக்கப்படுகின்றன.

மின்வழிச் சேவை
--------------

2014-ஆம் முதல் இந்த மோட்டார் சைக்கிள் சேவை ஊபர் போன்ற நிறுவனங்களால் அலைபேசிச் செயலிகள் மூலமும் வழங்கப்படுகிறது.

படத்தொகுப்பு
------------

* உகாண்டாவில் A109 சாலையில் ஓரிடத்தில்
* கென்யாவில் உள்ள ஒரு தகவமைக்கப்பட்ட மோட்டார் சைக்கிள்
* 
* உருவாண்டாவில் ஒரு பொடா-பொடா
**ஆர்தர் இசுரேல் வோகெல்** *(Arthur Israel Vogel)* என்பவர் பிரித்தானிய வேதியியலாளர் ஆவார். 1905 ஆம் ஆண்டு டிசம்பர் மாதம் 22 ஆம் நாள் இவர் பிறந்தார். எழுதிய பாடப்புத்தகங்களுக்காக இவர் நன்கு அறியப்படுகிறார். வேதியலுக்கான வேந்திய நிறுவனத்தின் உறுப்பினராக இவர் தேர்ந்தெடுக்கப்படிருந்தார். இலண்டன் நகரத்தில் பிறந்து வளர்ந்த இவர் அங்கேயே கல்வி கற்றார். இங்கிலாந்தின் இலண்டன் நகரத்திலிருந்த ஊல்விச்சு பல் தொழில்நுட்ப நிறுவனத்தில் வேதியியல் துறையின் தலைவராகப் பணியாற்றினார். 

கீழ்கண்டுள்ள பாடநூல்கள் இவர் எழுதியவையாகும்.:

* பண்பறி பகுப்பாய்வு வேதியியல் பாடப்புத்தகம் (1937)
* பருமனறி பகுப்பாய்வு வேதியியல் பாடப்புத்தகம் (1939)
* செயல்முறை கரிம வேதியியல் (1948)

இந்த படைப்புகள் திருத்தப்பட்டு பல பதிப்புகளில் மொழிபெயர்க்கப்பட்டன. எனவே இந்த துறையில் இவை கலைக்களஞ்சியங்களாகக் கருதப்பட்டன. வோகல் இறந்த பிறகு புதிய எழுத்தாளர்களால் மேலும் பல திருத்தங்கள் செய்யப்பட்டன. எடுத்துக்காட்டாக பண்பறி பகுப்பாய்வு வேதியியல் பாடப்புத்தகம் பெரு மற்றும் அரை நுண்ணிய பண்பறி கனிமவேதியியல் பகுப்பாய்வு என்ற புத்தகமாக தொடர்ந்து பின்பற்றப்படுகிறது. 1979 ஆம் ஆண்டு கி.சிவெக்லா புதிய திருத்தங்களுடன் இந்நூலை பதிப்பித்தார்.

மேற்கோள்கள்
-----------

1. ↑  Fred Parrett (2010), *Arthur Vogel's impact*, Society of Chemical Industry
2. ↑  Ros Herman (1 March 1979), "Editions New and Revised", *New Scientist*: 700
ஆர்ட்டெமிசியம் முனையின் கடற்கரை. தொலைவில் மக்னீசியா .
 *ஆர்ட்டெமிஷன் வெண்கலம்*, ( ஏதென்சின் தேசிய தொல்லியல் அருங்காட்சியகம் )
**ஆர்ட்டிமீசியம்** (*Artemisium* அல்லது *Artemision*, கிரேக்கம் : Ἀρτεμίσιον) என்பது கிரேக்கத்தின் வடக்கு யூபோயாவில் கடலை ஒட்டியுள்ள நில முனைப் பகுதி ஆகும். சியுசின் புகழ்பெற்ற உள்ளீடற்ற வார்ப்பு வெண்கலச் சிலை, அல்லது ஆர்ட்டெமிஷன் வெண்கலம் என்று அழைக்கப்படும் பொசைடன், இந்த முனையில் மூழ்கிய கப்பலில் கண்டுபிடிக்கப்பட்டது.   மேலும் அந்தக் கப்பலில் *ஜாக்கி ஆஃப் ஆர்ட்டெமிஷன்* எனப்படும் ஒரு பந்தய குதிரையும் அதன் மீதமர்ந்த குதிரை வீரரின் வெண்கல சிலையும் கண்டறியப்பட்டது.

கிமு 480 இல் கிரேக்கத்தின் மீதான பாரசீகத்தின் இரண்டாவது படையெடுப்பின் போது அப்போர் தொடரில் நடந்த தேமோபைலேச் சமர் என்னும் மிகவும் பிரபலமான நிலப் போர் ஆகும். அப்போர் நடந்தபோதே இந்தக் கடற்பகுதியில் மூன்று நாட்கள் நடந்த ஆர்ட்டெமிசியம் போர் என்றழைக்கப்படும் கடற்போரும் ஒரே நேரத்தில் நடந்தது. *300: ரைஸ் ஒப் அன் எம்பையர்* திரைப்படம் இந்த வரலாற்றுப் போரை அடிப்படையாகக் கொண்டது.

குறிப்புகள்
-----------

1. ↑  Woodford, Susan. (1982) *The Art of Greece and Rome*. Cambridge: Cambridge University Press, p. 15. ISBN 0521298733
2. ↑  "Greek Statues.: From the Sea". *Morning Bulletin* (Queensland, Australia) (20303): p. 3. 11 December 1929.. பார்த்த நாள்: 26 August 2019.
**ஆர்ட்டெமிசியம்** அல்லது **ஆர்ட்டெமிஷன்** சமர் (*Battle of Artemisium*) என்பது கிரேக்கத்தின் மீதான பாரசீகத்தின் இரண்டாவது படையெடுப்பின் போது மூன்று நாட்கள் நடந்த கடற்படை போர்த் தொடராகும். கிமு 480 ஆகத்து அல்லது செப்டம்பரில், யூபோயா கடற்கரையில் தெர்மோபைலே தரைப் போருடன் ஒரே நேரத்தில் இந்த இரண்டு போர்களும் நடந்தன. இப்போரானது எசுபார்த்தா, ஏதென்ஸ், கொரிந்து மற்றும் பிற கிரேக்க நகர அரசுகளின் கூட்டணிக்கும், செர்கஸ் தலைமையிலான பாரசீகப் பேரரசுக்கும் இடையே நடந்தது. 

பாரசீகப் படையெடுப்பானது கிரேக்கத்தின் மீதான முதல் பாரசீக படையெடுப்பின் தோல்விக்கு பிறகான தாமதமான எதிர்வினையாகும். அப்போரானது மராத்தான் போரில் ஏதெனியன் வெற்றியால் முடிவுக்கு வந்தது. அதற்கு பலிவாங்கும் நோக்கத்துடன் மன்னர் செர்கஸ் பெருமளவில் இராணுவத்தையும் கடற்படையையும் திரட்டி, கிரேக்கம் முழுவதையும் கைப்பற்றத் தொடங்கினார். ஏதெனியன் தளபதி தெமிஸ்ட்டோக்ளீஸ், நேச நாட்டு கிரேக்கர்களின் படைகளைக் கொண்டு தெர்மோபைலேயின் வழியே தரைப்போரில் பாரசீகப் படையின் முன்னேற்றத்தைத் தடுக்கவும், அதே நேரத்தில் ஆர்ட்டிமீசியம் நிரிணையில் பாரசீக கடற்படையைத் தடுக்கவும் முன்மொழிந்தனர். பாரசீகர்களின் வருகையை எதிர்நோக்கி 271 கப்பல்களைக் கொண்ட நேச நாட்டு கடற்படை இவ்வாறு அனுப்பப்பட்டது.

கோடையின் இறுதியில் ஆர்ட்டெமிசியத்தை நெருங்கியது பாரசீகப்படை. மக்னீசியா கடலோரப் பகுதியில் சூறாவளி ஒன்றில் சிக்கி, அவர்களின் 1200 கப்பல்களில் மூன்றில் ஒரு பங்கை இழந்தது. ஆர்ட்டெமிசியத்திற்கு வந்த பிறகு, கிரேக்கர்களை சிக்க வைக்கும் முயற்சியில் பாரசீகர்கள் 200 கப்பல்களை யூபோயா கடற்கரையை சுற்றி அனுப்பினர், ஆனால் இவை மற்றொரு புயலில் சிக்கி கப்பல்கள் உடைந்தன. போரின் முக்கிய நடவடிக்கையாக இரண்டு நாட்கள் சிறிய சண்டைகள் நடந்தன. இரு தரப்பினரும் நாள் முழுவதும் சண்டையிட்டனர், தோராயமாக சமமான இழப்புகள் ஏற்பட்டன. இருப்பினும், எண்ணிக்கையில் சிறியதான நேச நாட்டு கடற்படையால் இழப்புகளை தாங்க முடியவில்லை.

அச்சமயத்தில், தெர்மோபைலேயில் நேச நாட்டு தரைப்படை தோற்கடிக்கப்பட்ட செய்தி நேச நாடுகளுக்கு வந்தடைந்தது. மேலும் பாரசீகப் படைகள் தெற்கே ஏதென்சை நோக்கி சென்று கொண்டிருக்கின்றன என்ற செய்தியும் வந்தடைந்தது. கிரேக்கர்களின் உத்தியில் தெர்மோபைலே மற்றும் ஆர்ட்டெமிசியம் என இரண்டையும் தக்க வைத்திருக்க வேண்டியிருந்தது. மேலும் கடற்போரில் கிரேக்கர்களுக்கு ஏற்பட்ட இழப்புகளைக் கருத்தில் கொண்டு, நேச நாடுகளின் எஞ்சிய கடற்படையுடன் சலாமிசுக்கு விரைந்து திரும்ப முடிவு செய்தனர். பாரசீகர்கள் ஃபோசிஸ், பின்னர் போயோட்டியாவைக் கைப்பற்றி அவற்றை தங்கள் கட்டுப்பாட்டில் கொண்டுவந்தனர். இறுதியாக அட்டிகாவிற்குள் நுழைந்தனர். ஏதென்சை நோக்கி பாரசீக படைகள் வருவதை உணர்ந்து அதன் மக்கள் அங்கிருந்து முன்னதாகவே வெளியேறி இருந்தனர். இந்நிலையில் பாரசீகர்கள் மக்கள் இல்லாத ஏதென்சைக் கைப்பற்றி அதை அழித்தனர். இருப்பினும், கிரேக்க நேச நாட்டுக் கடற்படையை முழுமையாக வெற்றிகொள்வதை நோக்கமாக கொண்டு வந்த, பாரசீகர்கள் பின்னர் கிமு 480 இன் பிற்பகுதியில் சலாமிஸ் போரில் தோற்கடிக்கப்பட்டனர். ஐரோப்பாவில் சிக்கிவிடுவோம் என்ற பயத்தில், செர்க்செஸ் தனது இராணுவத்தின் பெரும்பகுதியை ஆசியாவிற்கு திரும்பப் பெற்றார். கிரேக்கத்தை வெற்றி கொள்ளும் பணியை தளபதி மார்டோனியசிடம் ஒப்படைத்து திரும்பினார். இருப்பினும், அடுத்த ஆண்டு, பிளாட்டேயா போரில் கிரேக்க நேச நாட்டு இராணுவம் பாரசீகர்களை முழுமையாக தோற்கடித்தது, இதன் மூலம் பாரசீக படையெடுப்பு முடிவுக்கு வந்தது.

குறிப்புகள்
-----------

1. ↑  Gongaki (2021) ,
2. ↑  Lemprière, p. 10
3. ↑  Greswell (1827), p. 374
**கிளீமெங்கோ சுழற்சி** *(Kleemenko cycle)* என்பது வாயுக்களை குளிர்விக்க அல்லது நீர்மமாக்கப் பயன்படும் ஒற்றை-பிரவாக கலப்பு- குளிர்பதன நுட்பமாகும். இதை ஒற்றை- ஓட்ட பிரவாகச் சுழற்சி என்ற பெயராலும் அழைக்கலாம். குளிரூட்டும் செயல்முறையின் ஒரு சுழற்சியில் பல்லங்க குளிரூட்டிகள் பயன்படுத்தப்பட்டால் கிளீமெங்கோ சுழற்சி என்ற சொற்றொடர் பயன்படுத்தப்படுகிறது. 
உருசிய விஞ்ஞானி அலெக்சாண்டர் பெட்ரோவிச் கிளீமெங்கோ 1959 ஆம் ஆண்டு டென்மார்க்கின் கோபனேகனில் நடந்த 13 ஆவது பன்னாட்டு குளிர்பதன மாநாட்டின் செயல்முறைகளில் இந்த ஒற்றை- ஓட்ட பிரவாகச் சுழற்சியைக் குறித்து விவரித்தார். 1960 ஆம் ஆண்டு பெர்கமான் அச்சகம் வெளியிட்ட குளிர்பதன அறிவியல் மற்றும் தொழில்நுட்பத்தில் முன்னேற்றம் என்ற நூலின் முதலாவது தொகுதியில் 34-39 பக்கங்களில் இது வெளியிடப்பட்டது .

மேலும் காண்க
------------

* ஆம்ப்சன்-லிண்டே சுழற்சி முறை

மேற்கோள்கள்
-----------

1. ↑  "History of cryogenics". 2018-03-27 அன்று மூலம் பரணிடப்பட்டது. 2020-04-24 அன்று பார்க்கப்பட்டது.
2. ↑  Rectification column with two component closed heat exchange cycle

புற இணைப்புகள்
--------------

* Kleemenko cycle coolers: Low cost refrigeration at cryogenic temperatures
பாக்கிஸ்தானின் மூன்று நகரங்களில் 23 ஜூன் 2017 அன்று தீவிரவாதிகள் தாக்குதல் நடத்தினர். இத்தாக்குதலில் 80 பேர் கொல்லப்பட்டனர், 200 பேர் காயமடைந்தனர். குவெட்டா நகரில் காவலரைக் குறிவைத்து தற்கொலைக் குண்டுத்தாக்குதல் நடத்தப்பட்டது, அதைத் தொடர்ந்து *பறசினார்* (Parachinar) பகுதியில் சந்தைப்பகுதியில் இரண்டு குண்டு வெடிப்புகள் நடந்தது மற்றும் கராச்சி நகரில் காவலரைக் கொல்லும் முயற்சியில் குண்டு வெடித்தது.

குண்டுவெடிப்புகள்
-----------------

### குவெட்டா குண்டுவெடிப்பு

தற்கொலை வாகனம் உள்ளூர் நேரப்படி 8:45 மணியளவில் *சுகுதா சவுக்* (Shuhada Chowk) பகுதியில் வெடித்தது. தாக்குதல்தாரியின் நோக்கம் அங்கு இருந்த காவலர் மீது வாகனத்தை மோதுவதாக இருந்தது. அம்முயற்சியில் தோல்வியடைந்த போது வாகனம் வெடித்தது. வெடிப்பதற்கு முன்னர் காவலர் தாக்குதல்தாரியை வாகனத்தை விட்டு இறங்குமாறும் வாகனத்தைச் சோதனையிட வேண்டும் எனக் கூறியபோது தாக்குதல்தாரி விசையை அழுத்தி வாகனத்தை வெடிக்கச் செய்தார்.

### பறசினார் குண்டுவெடிப்பு

குவெட்டா குண்டு வெடிப்பு நிகழ்ந்த சில மணிகளுக்குப் பின்னர் பிறசினார் பகுதியின் சந்தைப் பகுதியில் இரண்டை குண்டுவெடிப்பு நிகழ்ந்தது. மாலை 5:00 மணிக்கு முதல் குண்டு வெடித்தது. இக்குண்டு வெடிப்பில் மீட்புப்பணியில் ஈடுபட்டவர்களைக் குறிவைத்து இரண்டாவது குண்டு வெடித்தது. இரண்டாவது குண்டு தற்கொலைதாரியால் வெடிக்கப்பட்டது.

பொறுப்பேற்பு
------------

இக்குண்டுவெடிப்புகளுக்கு பாக்கித்தானின் தெகரிக்கு-இ-தாலிபான் மற்றும் இசுலாமிய அரசு தீவிரவாதிகள் பொறுப்பேற்றுக் கொண்டனர்.

மேற்கோள்கள்
-----------

1. ↑  "Pakistan: Bombings in 2 cities kill at least 38". *CNN*. 23 June 2017.. பார்த்த நாள்: 24 June 2017.
2. ↑  Hashim, Asad (23 June 2017). "Police office attacked in deadly Quetta suicide blast". *Al Jazeera English*.. பார்த்த நாள்: 24 June 2017.
3. ↑  Akbar, Ali (23 June 2017). "At least 30 dead, 100 injured in twin explosions in Parachinar". *Dawn (newspaper)*.. பார்த்த நாள்: 24 June 2017.
**கோவை அப்பிச்சிமார் கோயில்** தமிழ்நாட்டில் கோயம்புத்தூர் மாவட்டம், கோவை என்னும் ஊரில் அமைந்துள்ள கிராமக் கோயிலாகும்.

வரலாறு
------

இக்கோயில் பத்தாம் நூற்றாண்டைச் சேர்ந்தது.[]

அப்பிச்சிமார்
-------------

நாமக்கல்லில் உள்ள வாழவந்தி நாட்டு பிள்ளைக்கரையாற்றூரில் 'உசர வேட்டுவரில்' "மாரய்யன்" நல்லாட்சி புரிந்து வந்தார். அவருக்கு சின்ன மாரய்யன், பிள்ளை மாரய்யன், உத்தண்டராயன், ஆவுடையான் என சகோதரர்களுடன் நல்லாட்சி புரிந்து வந்தார். அண்ணன் தம்பதிகளுக்கு மொத்தம் 70 ஆண் மக்கள் இருந்தனர். அனைவருக்கும் ஒன்றாகவே திருமணம் நடக்க வேண்டும் என 70 சகோதரர்களும் சபதம் செய்து கொண்டனர். அவர்கள் அனைவருக்கும் 'பூந்துறை' நாட்டில் உள்ள ஓடப்பள்ளியில் பெண் பேசி முடிக்கின்றனர். அப்போது பூந்துறை நாட்டாருக்கும் 'தென் பூவாணிய' நாட்டு (எடப்பாடி, தாரமங்கலம், ஓமலூர்)'ஆவணிப் பேருரை' தலைநகராக கொண்டு ஆண்டு வந்த 'பூவாணிய வேட்டுவர்' "போத்திராயன்" என்பவருக்கும் கொமாரபாளையம் அருகேயுள்ள ஆலத்தூரில் எல்லைப் போர் நடந்தது. இதில் 'போத்திராயன்' போர்களத்தில் "அப்பிச்சிமாராயனால்' கொல்லப்படுகிறார். படுகாயமடைந்த அப்பிச்சிமாராயனும் இறந்து விடுகிறார். மணமக்களின் சிலர் இறக்க மீதி இருந்தவர்களும் தங்கள் சபதம் காக்க இன்னுயிரை மாய்த்துக் கொள்கின்றனர். இவர்களின் மணப்பெண்கள் அருகில் உள்ள காப்பறா மலையில் அவர்களுடன் சதியில் உடன்கட்டையேறி இறந்தனர். மசரி என்ற பெண்ணின் மகன்களான இரண்டு சகோதரர்கள் போரில் இறந்தனர். திங்களூர், சிங்காநல்லூர், பிரிதி மற்றும் திடுமல் ஆகிய இடங்களில் உள்ள அப்பிச்சிமார் மடங்கள் எனப்படும் இடங்களில் இந்நாயகர்கள் தெய்வமாக வணங்கப்படுகிறார்கள். எழுபது வேட்டுவர்களும் சைவ தெய்வங்களாக உள்ளனர். பூந்துறை நாட்டிலுள்ள கொங்கு வேட்டுவ கவுண்டர் மற்றும் கொங்கு வேளாளர் கவுண்டர்களின் பெருந்தாலி பிரிவைச் சேர்ந்தவர்களாலும் குலதெய்வமாக வணங்கப்படுகின்றனர். இதில் கொங்கு வேளாளர்களில் 'பயிர' குலத்தினர் மற்றும் 'சாத்தந்தை' குலத்தினர் அமைச்சராக "அப்பிச்சிமாரய்யன்" அரசவையில் இடம்பெற்றிருந்தனர். பழங்கால காவியமான அப்பிச்சிமார் காவியம் அக்கால கொங்கு நாட்டில் சீறும் சிறப்பாக ஆட்சி புரிந்த "கொங்கு வேட்டுவ கவுண்டர் மன்னர் மற்றும் இதர சமூகங்கள் பற்றியது.

கோயில் அமைப்பு
--------------

இக்கோயிலில் அப்பிச்சிமார், மசினியம்மன் சன்னதிகளும், இராக்கியம்மன், வீரமாச்சியம்மன், நந்தி உபசன்னதிகளும் உள்ளன. இக்கோயில் முதன்மைத் திருக்கோயில் என்ற வகைப்பாட்டில் இந்து அறநிலையத்துறையின் கட்டுப்பாட்டில் உள்ளது. பரம்பரை அல்லாத அறங்காவலர் அமைப்பால் நிர்வகிக்கப்படுகிறது.

பூசைகள்
-------

இக்கோயிலில் காமிகாகம முறைப்படி ஒருகாலப் பூசை நடக்கின்றது. மாசி மாதம் மகா சிவராத்திரி முக்கிய திருவிழாவாக நடைபெறுகிறது.

மேற்கோள்கள்
-----------

|  |  |
| --- | --- |
|  | த. இ. க. வெளியிட்ட திருக்கோயில் தரவுத் தொகுதியின் அடிப்படையில் இக்கட்டுரையை உருவாக்கியுள்ளோம். திட்டப் பக்கம் காண்க. |

1. 1 2  "தமிழகத் திருக்கோவில்கள் தரவுத் தொகுதி 1". தமிழ் இணையக் கல்விக்கழகம். பெப்ரவரி 19, 2017 அன்று பார்க்கப்பட்டது.
2. ↑  Dr.Mailer Ravindran. *அப்பிச்சிமார் காவியம்*. .
3. ↑  "தமிழகத் திருக்கோவில்கள் தரவுத் தொகுதி 2". தமிழ் இணையக் கல்விக்கழகம். பெப்ரவரி 19, 2017 அன்று பார்க்கப்பட்டது.
இயேசுவின் காலத்தில் எருசலேம் தேவாலயத்தை வணிகத்தலம் போல மாறியிருந்ததைக் கண்டு அங்கிருந்தவர்களைச் சாட்டையால் அடித்து துரத்திய நிகழ்வை கூறுவது **இயேசு கோவிலைத் தூய்மைப்படுத்தல்** நிகழ்வாகும். இந்நிகழ்வு விவிலியத்தின் புதிய ஏற்பாட்டில் மத்தேயு 21:12-17, மாற்கு 11:15-19, லூக்கா 19:45-48, யோவான் 2:13-22 ஆகிய நற்செய்தி வசனங்களில் குறிப்பிடப்பட்டுள்ளது.

கோவிலைத் தூய்மைப்படுத்தல்
-------------------------

இயேசு கோவிலைத் தூய்மைப்படுத்தல்(ஓவியம்)
இயேசு கோவிலைத் தூய்மைப்படுத்தல் நிகழ்வை பற்றி நற்செய்தியாளர் யோவான் குறிப்பிட்டுள்ளவை

*யூதர்களுடைய பாஸ்கா விழா விரைவில் வரவிருந்ததால் இயேசு எருசலேமுக்குச் சென்றார்;கோவிலில் ஆடு, மாடு, புறா விற்போரையும் அங்கே உட்கார்திருந்த நாணயம் மாற்றுவோரையும் கண்டார்;அப்போது கயிறுகளால் ஒரு சாட்டை பின்னி, அவர்கள் எல்லாரையும் கோவிலிலிருந்து துரத்தினார்; ஆடு மாடுகளையும் விரட்டினார்; நாணயம் மாற்றுவோரின் சில்லறைக் காசுகளைக் கொட்டிவிட்டு மேசைகளையும் கவிழ்த்துப்போட்டார்.*
அவர் புறா விற்பவர்களிடம், "இவற்றை இங்கிருந்து எடுத்துச் செல்லுங்கள்; என் தந்தையின் இல்லத்தைச் சந்தை ஆக்காதீர்கள்" என்று கூறினார்.
அப்போது அவருடைய சீடர்கள். "உம் இல்லத்தின் மீதுள்ள ஆர்வம் என்னை எரித்துவிடும்" என்று மறைநூலில் எழுதியுள்ளதை நினைவு கூர்ந்தார்கள்.
--- யோவான் 2:13-17

ஆதாரங்கள்
---------

திருவிவிலியம் மத்தேயு 21:12-17, மாற்கு 11:15-19, லூக்கா 19:45-48, யோவான் 2:13-22
1986 ஆம் ஆண்டு வெளியிடப்பட்ட அஞ்சல் தலையில் சாகர்மால் கோபா
**சாகர்மல் கோபா** (*Sagarmal Gopa*) இந்தியாவின் இராசத்தான் மாநிலத்தைச் சேர்ந்த ஒரு சுதந்திரப்போராட்ட வீரரும் தேசபக்தருமாவார். இவர் 1900 ஆம் ஆண்டு நவம்பர் மாதம் 3 ஆம் தேதியன்று பிறந்தார். 1921 ஆம் ஆண்டு நடைபெற்ற ஒத்துழையாமை இயக்கத்தில் தீவிரமாக இவர் பங்கேற்றார். ஜெய்சல்மேர் நகர ஆட்சியாளர்களின் மக்கள் விரோத கொள்கைகளை கோபா எதிர்த்தார். இதனால் ஜெய்சல்மேர் மற்றும் ஐதராபாத்து நகரங்களிலிருந்து வெளியேற்றப்பட்டார். நாடு கடத்தப்பட்ட போதும் கோபா சுதந்திரப் போராட்ட இயக்கத்திற்காக தொடர்ந்து பணியாற்றினார். தந்தையின் இறப்புக்காக இவர் ஜெய்சால்மேருக்கு திரும்பியபோது 1941 ஆம் ஆண்டு மே மாதம் 25 ஆம் தேதியன்று கைது செய்யப்பட்டார். பல ஆண்டுகள் இவரை சிறையில் அடைத்து சித்திரவதை செய்தனர். 1946 ஆம் ஆண்டு ஏப்ரல் மாதம் 4 அன்று கோபா சிறையில் எரிக்கப்பட்டார்.

சாகர்மல் கோபாவின் நினைவாக இந்திய அரசு 1986 ஆம் ஆண்டு ஒரு தபால் தலை வெளியிட்டது. இந்திரா காந்தி கால்வாயின் ஒரு கிளைக்கும் இவரது பெயர் சூட்டப்பட்டது.

மேற்கோள்கள்
-----------

1. ↑  K. S. Saxena (1971). *The Political Movements and Awakening in Rajasthan: 1857 to 1947*. S. Chand. .
லூயிஸ் கரோலின்'s *ஆலிசின் அற்புத உலகம்* சாகசப்புனைவுகளுக்கு ஒரு நல்ல எடுத்துக்காட்டு
**சாகசப் புனைவு** (Adventure Fiction) என்பது புனைவுப் பாணிகளில் ஒன்று. கதை மாந்தர்கள் சிக்கலான அபாயமான சூழல்களை எதிர்கொள்ளுவதை விவரிக்கும் புனைவுப் படைப்புகள் சாகசப் புனைவுகள் எனப்படும். இந்த அபாயமான சூழல்கள், தெரிந்த உலகுகள்/சமூகங்களிலோ அல்லது புதிய/தொலைந்து உலகுகளிலோ நடக்கலாம். கதை மாந்தருக்கு தொடர்ச்சியாக அபாயங்கள் நிகழும்படியும், அதனை எதிர்கொண்டு அவர்கள் வெல்வது போலவும் எழுதுவது சாகச எழுத்தாளர்களின் இயல்பு. சாகசப் புனைவுகளில் நிகழ்வுகள் அடுத்தடுத்து வேகமாக நிகழ்ந்து, வாசகரின் கவனம் சிதறாமல் கதையை இறுதி கட்டத்தை நோக்கி நகர்த்துகின்றன. பெரும்பாலும் இக்கதைகளில் நிகழ்வுகளுக்கே முக்கியத்துவம் கொடுக்கப்படுகின்றது; பாத்திரப்படைப்பு, நீதி போதனை போன்ற விஷயங்கள் பின்னுக்குத் தள்ளப்படுகின்றன. நவீன இலக்கியத்தின் சாகசப் புனைவுகள் பெரும் பங்கு வகிக்கின்றன. புதினங்கள், சிறுகதைகள், கவிதைகள், காப்பியங்கள், நிகழ்பட ஆட்டங்கள், படக்கதைகள், படப்புதினங்கள், திரைப்படங்கள், தொலைக்காட்சித் தொடர்கள் என பல வகைகளிலும் தரங்களிலும் சாகசப் புனைவுகள் படைக்கப்படுகின்றன